Nordjyllands Beredskab hastede lørdag eftermiddag ud til en arbejdsulykke på Østermøllevej 32 i Nykøbing på Mors. Her blev en 57-årig medarbejder på en produktionsvirksomhed klemt i en maskine, og derfor blev der ringet efter hjælp. - På vej derhen bliver vi underrettet om, at en kollega er ved at frigøre manden. Vi havde ikke noget udstyr fremme, men vi hjælper ham på båren og ind i ambulancen. Han var ved bevidsthed under hele forløbet, siger indsatsleder hos Nordjyllands Beredskab, Henrik Gade Jespersen. Uden for livsfare Manden blev efterfølgende kørt til hospitalet med blå blink. Indsatslederen har kun rosende ord tilovers for kollegaen til den tilskadekomne mand. - Stor ros til ham. Som vi forstod på det, så havde han gjort en stor forskel, siger Henrik Gade Jespersen. Politiet var efterfølgende også til stede på ulykkestedet. TV2 oplyser, at manden er uden for livsfare. Medarbejderne på arbejdspladsen er tilbudt psykologisk krisehjælp.
En kollega fik frigjort manden fra produktionsmaskinen, inden Nordjyllands Beredskab var fremme.